

**TELŠIŲ RAJONO SAVIVALDYBĖS**

**TARYBA**

**SPRENDIMAS**

**DĖL ATLEIDIMO NUO VIETINĖS RINKLIAVOS MOKESČIO UŽ KOMUNALINIŲ ATLIEKŲ SURINKIMĄ IŠ ATLIEKŲ TURĖTOJŲ IR ATLIEKŲ TVARKYMĄ**

2021 m. balandžio 29 d. Nr. T1-150

Telšiai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 18 punktu, Lietuvos Respublikos rinkliavų įstatymo 12 straipsnio 3 punktu, Lietuvos Respublikos Vyriausybės 2020 m. lapkričio 4 d. nutarimo Nr. 1226 „Dėl karantino Lietuvos Respublikos teritorijoje paskelbimo“ 1 ir 5 punktais, Telšių rajono savivaldybės taryba  n u s p r e n d ž i a:

1. Atleisti įmones, įtrauktas į Lietuvos Respublikos valstybinės mokesčių inspekcijos paskelbtą pandemijos paveiktų įmonių sąrašą (toliau – Sąrašas), nuo vietinės rinkliavos mokesčio (kintamosios ir pastoviosios dalies) už komunalinių atliekų surinkimą iš atliekų turėtojų ir atliekų tvarkymą (toliau – Rinkliava) karantino laikotarpiu.

2. Nustatyti, kad mokesčio mokėtojas, įtrauktas į Sąrašą, atleidžiamas pagal pateiktą laisvos formos prašymą dėl atleidimo nuo Rinkliavos.

2.1. Prašymai teikiami ir juos nagrinėja UAB „Telšių regiono atliekų tvarkymo centras“.

2.2. Prašymai dėl atleidimo teikiami iki einamųjų metų gruodžio 1 d.

3. Pavesti:

3.1. UAB „Telšių regiono atliekų tvarkymo centras“ pasibaigus einamiesiems metams iki sausio 15 d. pateikti Telšių rajono savivaldybės administracijai apskaičiuotą kompensuotiną Rinkliavos sumą.

3.2. Telšių rajono savivaldybės administracijai per 3 mėnesius apmokėti UAB „Telšių regiono atliekų tvarkymo centras“ apskaičiuotą kompensuotiną Rinkliavos sumą.

4. Nustatyti, kad šis sprendimas įsigalioja nuo 2021 m. sausio 1 d.

Šis sprendimas per vieną mėnesį nuo jo paskelbimo dienos gali būti skundžiamas Lietuvos administracinių ginčų komisijos Šiaulių apygardos skyriui adresu: Dvaro g. 81, Šiauliai, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Šiaulių rūmams adresu: Dvaro g. 80, Šiauliai, Lietuvos Respublikos administracinių bylų teisenos įstatymo nustatyta tvarka.

Savivaldybės meras Kęstutis Gusarovas